Түгәрәк өстәл артында сөйләшү
2014 елның 28 нче августында Г. Камал театры артистлары һәм бер төркем кунаклар арасында түгәрәк өстәл артында эшлекле иҗади очрашу узды. 

Очрашу Татарстан китап нәшриятының “Балалар һәм яшүсмерләр әдәбияты” редакциясе җитәкчесе Шакирова Алия Ривовна һәм хезмәткәре Мансурова Гөлнара Камилевна тарафыннан оештырылды. 
Түгәрәк өстәл сөйләшүендә, бер яктан, Г. Камалның “Банкрот” комедиясе буенча куелган спектакльдә катнашучы артистлар, икенче яктан, филология фәннәре докторы, профессор Заһидуллина Д. Ф., 96 нчы гимназия укытучысы Тарханова Г.И. һәм 27 нче гимназия укытучысы Нурмиева Г. В. һәм аның укучылары катнашты. 

Искәрмә: “Банкрот” әсәре турында сөйләшү мәктәптә дә дәвам итте. Бу язмада чагылыш тапкан кайбер сораулар һәм җаваплар аннан да алынды.

Тема: Һәр чорның үз “Банкрот”ы.
Максат: артистлар һәм тамашачы диалогы аша укучыларга “Банкрот” комедиясенең актуальлеген һәм әһәмиятен, заманча куелышта чагылыш тапкан үзенчәлекләрен аңларга ярдәм итү.

Түгәрәк өстәл сөйләшүе
Шакирова Алия. Театр җәмгыятьне, бигрәк тә аның яшь буынын тәрбияләүдә әһәмиятле роль уйный. Тормышыбызны театрдан башка күз алдына китерү дә кыен. Хөрмәтле артистларыбыз, сезнең фидакарь хезмәтегез алдында баш иябез. Бүгенге очрашу укучыларыбыз теләген исәпкә алып оештырылды. Мәктәп баласы күңеле белән театрны якын итә икән, димәк, ул артистларыбызны, аларның уенын ярата. Укучылар өчен мондый очрашулар бик кирәк, чөнки кайбер сорауларга җавапларны артистларның үзләреннән ишетү күпкә яхшырак. Сүзне укучыларга бирәбез. 
Нурмиева Г. В. Балалар, сезгә спектакль ошадымы? Ул сезне кайсы яклары белән җәлеп итте?
1 нче укучы. Спектакль бик ошады. Беренче минуттан ук сәхнәдә бара торган тормыш эчендә калган кебек буласың.
2 нче укучы. Без инде Г. Камалның “Банкрот” комедиясен укыган идек. Бу тамашаның нигезендә шул ук әсәр ятса да, сәхнәгә куелышта бераз гына үзгәреш сизелә. Артистларга соравым бар: сез моны ничек аңлатасыз?

Наил Дунаев. “Банкрот” комедиясе һәр заманда да актуальлеген югалтмаган. Аны күп тапкыр куйганнар һәм куялар. Беренче тапкыр “Банкрот”ны Г.Кариев куйган. Режиссер Х.Уразиков та, П. Исәнбәт тә аны үзләренчә куйганнар. Алар җәмгыятьтә яшәп килгән социаль гаделсезлекләрдән, җитешсезлекләрдән ачы итеп көлгәннәр. Камал театрының бүгенге режиссеры Ф.Бикчәнтәев сәхнәләштергән вариантны да тамашачы яратты, чөнки “Банкрот”тагы тормыш безнең заман яшәеше белән бик охшаш. Без үзебезнең тамашачыбыз белән уртак тел таптык, дип уйлыйм. 
Искәндәр Хәйруллин. Һәр заманның үзенә хас үзенчәлеге бар. Режиссерлар төрле булган кебек, тамашачылар да төрле. Бүгенге яшьләргә бу тамаша аңлаешлырак та әле. Тормышны гел бизәкләргә төреп кенә күрсәтеп булмый. Ул ничек бар, шулай кабул ителергә тиеш. Без аны шулай күрсәттек тә һәм, минемчә, тамашачы аны җылы кабул итте. Артистлар да бик шәп уйнадылар.

3 нче укучы. Комедиядә хәзерге заманга хас “суши”, “Бәхетле” кибете һ.б. яңа сүзләр очрый. Бу сүзләрне куллану арттырып җибәрү булмыймы?
Рушания Юкачева. Бу комедия хәзерге заманга яраклаштырып куелды. Ул шулай булырга тиеш тә. Яңа сүзләрне кулланып сөйләшү комедияне бүгенге заманга тагын да якынайта төшә. Яшьләргә дә, олыларга аңлашыла алар. Эчтәлеккә бер зыян да килми, әсәрне кабул итәргә әзер тамашачы өчен бу гадәти нәрсә.

Гүзәлия Тарханова. Г.Камал да “бламажи” сүзен кулланган. Бу да французның “бламанже” дигән сүзеннән үзгәртелеп ясалган. Чыннан да, безнең чор тамашачысы үз вакытында бу сүзне кабул итте бит. Димәк, бүген дә тамашачы яңа сүзләрне шулай ук кабул итәчәк.
Дания Заһидуллина. Сәхнә бизәлеше артыгы белән шартлылыкка корылган. Моны бар тамашачы да кабул итәме? Яшьләргә моны ничек аңлатыр идегез?
Әзһәр Шакиров. Бик тә урынлы сорау. Сәхнә бизәлеше, чыннан да, үзенчәлекле. Дивардагы тәгәрмәчләр төрле юнәлештә әйләнеп торалар. Алар тормышның үзен сурәтләү өчен кирәк. Тарихи вакыйгалар да кабат әйләнеп кайтучан, шуңа күрә тәгәрмәчләрнең кайберләре кирегә әйләнә. Аларның күпчелеге алга таба әйләнә, бу тормыш дәвам итүен, гел алга баруын чагылдыра. Түшәмгә элеп куелган вазалар, сәгать, зур сейф та үз урыннарында. Беренчедән, тамашачы аларны шартлы рәвештә бик җиңел кабул итә. Икенчедән, артистка иҗат итү мөмкинлеге дә зурая. Трамвай да төрле юнәлештә йөреп кенә калмый, ул революциягә кадәр булган документаль сәхифәләрне чагылдыручы экран ролен дә башкара. Зур түгәрәк өстәлнең дә мәгънәсе үзенчәлекле. Кешеләр бар нәрсәне дә уртага салып эш итәргә һәм уртак фикергә килергә тиеш. Тормыш үзе түгәрәк сыман гел әйләнеп-кабатланып тора. Гомумән, игътибарлы тамашачы моны тиз аңлый.
Гөлгенә Нурмиева. Комедия геройлары турында сездә нинди фикерләр туды?

4 нче укучы. “Банкрот” әсәрен укыганнан соң, без геройларны да башкачарак күз алдына китерә идек. Сираҗетдин дә, Гөлҗиһан да олырак яшьтәге кешеләр булып тоелган иде. Бүген без аларны башкачарак күрәбез. Миңа Ләйсән Рәхимованың Гөлҗиһаны бик ошады. Ул гади дә, самими дә, тамашачыны ышандыра ала. Аның тыныч кына әйтеп куйган репликаларын ишеткәч, Гөлҗиһанны тыйнак һәм ипле, кайгыртучан хатын итеп күрәсең.
5 нче укучы. Ул шундый шаян. Ире киткәч, асраулары һәм кибетчеләре белән чын оркестр оештырып, матур музыка уйнап алулары бар тамашачыга да ошады. Мин Ләйсән Рәхимованың мондый таланты барын белми иде әле. 
1 нче укучы. Радик Бариев төп рольне башкарды. Минем аңа соравым бар. Сезгә кадәр бу рольне Р. Шәрәфиев башкарган. Сез аннан үзегезгә ни дә булса алдыгызмы?

Радик Бариев. Равил абый – үз чорының иң шәп герое. Минем героем бөтенләй башка. Мин Сираҗетдинне үземчә уйнарга һәм ачарга тырыштым.

2 нче укучы. Миңа Радик Бариевның турыдан-туры тамашачы белән уйнавы бик ошады. Ул тамашачылар белән бик тиз дустанә мөнәсәбәтләр урнаштырды һәм залдагылар мондый уенны кабул иттеләр. Бигрәк тә, сейфка акча яшергәннән соң, аны югарыга күтәртеп кую һәм акчаны”сакларга” тамашачыга тапшыру күренеше бик оста уйналды. Әгәр дә таныш булмаган тамашачы белән шулай уйный алган икән, димәк, Бариев әле кешеләрне аңлый торган чын психолог та булып чыга, минемчә. 
3 нче укучы. Миндә Искәндәр Хәйруллин катнашкан эпизод ике төрле фикер уятты. Ул, һичшиксез, талантлы артист. Искәндәр абый аны бу уенында да раслады, шуңа күрә ның эпизодик роле дә нык истә калды, “телсез”не без дә аңладык. Һәр хәрәкәте, мимикасы белән ул тулы бер вакыйганы “сөйләп” бирде. Тик болай эшләгәндә, уен сузыла төште сыман. 
Искәндәр Хәйруллин. Режиссер белән берлектә бу образ турында озак уйландык. Вакыйганы сөйләп кенә аңлату артык кыска булып тоелды. Миңа бу образны үзем теләгәнчә ачу мөмкинлеге бирелгәч, мин шушы икенче вариантны сайладым. Минемчә, ул уңышлы булып чыкты.
Гөлгенә Нурмиева. Укучылар, ярдәмче образлар һәм аларны башкаручылар турында сез ни диярсез?
4 нче укучы. Миңа Фәридә Сафина башкарган образ бик ошады. Ул Сираҗи байга кирәк-ярак алып кайтырга кушып кына калмый, бер метр чамасы озынлыктагы исемлекне Гөлҗиһан кулына тоттыра. Җитмәсә, расписка яздыртып, муенына аскан печать белән тамгалагач, бу нәкъ безнең көннәрдәге кешеләрне сурәтләгән кебек килеп чыкты. Болай уйнау кемнеңдер башына килгән икән, моңа сөенергә генә кирәк. Димәк, режиссер да, артист та иҗат итәләр.
5 нче укучы. Нәгыймә абыстайны башкаручы Рузия Мотыйгуллинаның бар хәрәкәте дә соклану тудыра. Ул һәр ситуациядә үзгәреп тора. Бер карыйсың, ягымлы һәм хәйләкәр, икенче караганда, ул усал һәм икейөзлегә әйләнә. 

1 нче укучы. Башка комедияләрдә уңай геройны күрергә мөмкин. Монда бер уңай герой да юкмыни? 

Әзһәр Шакиров. Комедиядә уңай герой булмаса да, монда тамашачы көлүе уңай герой булып тора.

Дания Заһидуллина. Әйе, әмма бу җавапка бераз төгәллек кертик. Бу очракта комедиядә бердәнбер “уңай герой” – авторның көлүе дияргә туры килә. Театр артистларының уены искиткеч. Арттырып сурәтләү һәм башка көлке тудыру алымнары һәм детальләре уңышлы файдаланылган. Тамашачыларның, бигрәк тә яшь буынның бу комедияне кабул итүе шул турыда сөйли. Рәхмәт сезгә, хөрмәтле артистлар.
Гөлнара Мансурова. Укучылар, сез матур тамаша карадыгыз, үз фикерләрегезне дә җиткерә алдыгыз. Сезгә һәм хөрмәтле артистларыбызга зур рәхмәт. Татарстан китап нәшрияты киләчәктә дә мондый очрашуларны үткәрер диясе килә.Укучылар, минем сезгә бер соравым һәм тәкъдимем бар. Банкротлыкка чыккан Сираҗетдиннең алдагы тормышын сез ничек күзаллыйсыз? Бу турыда иншалар көтеп калабыз. 
Түгәрәк өстәл язмасының авторы: 
Тарханова Гүзәлия Инсаф кызы.
